
       Ιωάννα Α. Ραμουτσάκη
Σχολική Σύμβουλος Φιλολόγων

Περιφέρειας Κρήτης, με έδρα τα Χανιά,

     Τηλ. Γραφείου : 28210-20214        

  e-mail : ioannar@hotmail.com
ΘΕΜΑ : Οδηγίες και επισημάνσεις από τη Σχολική Σύμβουλο Φιλολόγων,
Ιωάννα Α. Ραμουτσάκη, προς τους συναδέλφους για τις προαγωγικές, τις Πανελλαδικές και τις απολυτήριες εξετάσεις σχολ. έτους 2015-2016, με εστίαση  στα φιλολογικά μαθήματα Γυμνασίου και Λυκείου
                Αγαπητοί /-ές Συνάδελφοι,  
      Ενόψει των εξετάσεων σχολικού έτους 2015-2016, σας αποστέλλω, προς διευκόλυνση του έργου σας, ορισμένες επισημάνσεις για βασικές παιδαγωγικές αρχές, τις οποίες καλό θα είναι να έχετε υπόψη σας όλοι, ανεξαρτήτως ειδικότητας, κατά τη διεξαγωγή των γραπτών και των προφορικών προαγωγικών, πανελλαδικών και απολυτηρίων εξετάσεων, αλλά και για σχετικά έγγραφα του ΥΠEΠΘ, τα οποία έχομε, μέχρι στιγμής, στη διάθεσή μας και αφορούν και στα φιλολογικά μαθήματα στο Γυμνάσιο και στο Λύκειο και στον εν γένει τρόπο διεξαγωγής των εξετάσεων.  
    ΒΑΣΙΚΕΣ ΠΑΙΔΑΓΩΓΙΚΕΣ ΑΡΧΕΣ ΓΙΑ ΤΙΣ ΕΞΕΤΑΣΕΙΣ ΓΥΜΝΑΣΙΟΥ-ΛΥΚΕΙΟΥ
                                                   (ΓΡΑΠΤΕΣ ΚΑΙ ΠΡΟΦΟΡΙΚΕΣ)

Η επικείμενη συνεργασία των εκπαιδευτικών, σε επίπεδο σχολικής/-ών μονάδας/-ων, στο Βαθμολογικό Κέντρο ή και στο Εξεταστικό Κέντρο, για τις εξετάσεις σχολικού έτους 2015-2016, δίνει μία ακόμα ευκαιρία συνεργασίας, έκφρασης συλλογικότητας, συναδελφικότητας και αμοιβαίας δέσμευσης σε κοινούς στόχους, αρχές και αξίες, που μπορούν να εγγυηθούν το καλύτερο δυνατό, δικαιότερο και ασφαλέστερο αποτέλεσμα για τους υποψηφίους μας. 

Επιτελούμε από κοινού ένα πολύ σοβαρό και απαιτητικό έργο, του οποίου η δυσκολία, αναπόφευκτα, επιτείνεται από τη γενικότερη συγκυρία. Όμως, όλοι μαζί, ενωμένοι, ας προσπαθήσουμε το θετικό αυτό αποτέλεσμα, στο οποίο προσβλέπουμε, να γίνει μήνυμα αισιοδοξίας και ελπίδας και για την κοινωνία μας ! 

    Συνάδελφοι,  ας μην ξεχνάμε πως οφείλουμε :
1. να γνωρίζουμε με ακρίβεια το νομικό πλαίσιο και τα ισχύοντα για την αξιολόγηση των  μαθητών στα επιμέρους μαθήματά μας, κατά τις προαγωγικές, πανελλαδικές και τις απολυτήριες εξετάσεις, και να τα λαμβάνουμε υπόψη μας, ανά μάθημα και με συνέπεια, καθόλη τη διάρκεια των εξετάσεων.
2. Με σαφήνεια και σύμφωνα με τα ισχύοντα, να δηλώνουμε την εξεταστέα ύλη ανά μάθημα, την οποία θα λάβουμε υποχρεωτικά υπόψη στην επιλογή και στη διατύπωση των ερωτήσεων, στις οποίες θα εξεταστούν οι μαθητές /-τριές μας, κατά τις προαγωγικές και απολυτήριες εξετάσεις. 
3. Να ενημερώσουμε αναλυτικά τους /τις μαθητές /-τριες για τον τρόπο εξέτασης του κάθε μαθήματος, αξιοποιώντας ενδεικτικά παραδείγματα, αλλά και για την ενδεδειγμένη συμπεριφορά των εξεταζομένων. Έτσι, η ενημέρωση των μαθητών, όχι μόνο για την εξεταστική διαδικασία που αφορά στα μαθήματα, αλλά και σε βασικά παιδαγωγικά θέματα, τα οποία συνδιαμορφώνουν το ύφος και το ήθος των εξεταζομένων, αποτελεί σημαντικό μέρος αυτής της προετοιμασίας (π.χ. εξαιρετικά σημαντική κρίνεται η ενθάρρυνση των μαθητών, η επισήμανση της σωστής συμπεριφοράς με αποφυγή αντιγραφών, η επισήμανση των δικαιωμάτων, αλλά και των υποχρεώσεών τους, με υπογράμμιση των φυσικών και λογικών συνεπειών, ως επακόλουθων μιας συμπεριφοράς που παρεκκλίνει από τη δεοντολογικά σωστή και αποδεκτή συμπεριφορά, η υπογράμμιση της σημασίας της αξιοπρέπειας και του ήθους που θα πρέπει να τους διακρίνει και σ’ αυτή τη φάση της ζωής τους.  Αυτονόητο, αλλά όχι πάντοτε συνειδητά αποδεκτό είναι και το γεγονός ότι κινητά τηλέφωνα, αλλά και κάθε είδους συσκευή επικοινωνίας και αποθήκευσης δεδομένων δε γίνονται δεκτά στους χώρους διεξαγωγής των Εξετάσεων.
4. Υπό το πρίσμα αυτό, επισημαίνεται ότι η εξεταστική διαδικασία περιλαμβάνει και την προετοιμασία των ίδιων των συναδέλφων για κάθε τύπο εξέτασης. Δεν αρκεί δηλ. και εμείς ως εκπαιδευτικοί να έχομε, απλώς, τις Εγκυκλίους και τις σχετικές Διατάξεις για τις εξετάσεις, αλλά επισημαίνοντας τα βασικά σημεία των εγγράφων αυτών, τα οποία μας αφορούν, να συζητήσομε με τους συναδέλφους μας για τυχόν απορίες ή προβληματισμούς μας, ανταλλάσσοντας, ανθρώπινα, απόψεις για όλα αυτά (π.χ. –Τι σημαίνει να είμαι Επιτηρητής, Εξεταστής, Βαθμολογητής, Συντονιστής ; Πώς διαχειρίζομαι την απορία ενός παιδιού, κατά τη διάρκεια των εξετάσεων ; Πόση παιδαγωγική οπτική, αντικειμενικότητα, δικαιοσύνη και ισότιμη μεταχείριση προς όλους τους διαγωνιζόμενους θα εμπεριέχει η εν γένει στάση μου  ; κ.λ.π.)
5. Η διατύπωση των θεμάτων θα φροντίζουμε να γίνεται, σύμφωνα με τα προβλεπόμενα και οι ερωτήσεις να είναι απλές, κατανοητές, κλιμακούμενης δυσκολίας και σαφείς, ώστε να μη χρειάζεται να δίνονται περαιτέρω προφορικές διευκρινίσεις, κατά τη διάρκεια της εξέτασης. Οι μαθητές θα πρέπει να εξασκούνται, καθόλη τη διάρκεια της χρονιάς, στην αυτονομία της προσέγγισης των θεμάτων, κατά τη διάρκεια των εξετάσεων, χωρίς να χρειάζονται περαιτέρω διευκρινίσεις, στοιχεία, τα οποία έχομε επισημάνει σε πολλές επιμορφωτικές συναντήσεις μας. Έτσι, η στάση μας αυτή (το να μη δίνομε δηλ. περαιτέρω διευκρινίσεις), κατά τη διάρκεια των τελικών εξετάσεων, δε θα τους ξενίζει και δε θα τους επηρεάζει αρνητικά.
6. Να είμαστε σίγουροι ότι εμείς πρώτοι μπορούμε να απαντήσουμε στις ερωτήσεις που έχομε θέσει/σκεφτεί και μετά να προβαίνουμε στην τελική διατύπωσή τους για τους μαθητές /-τριές μας.

7. Να συνεργαστούμε με τους συναδέλφους μας, γιατί η σωστή και ουσιαστική συνεργασία μεταξύ μας για την εξεύρεση θεμάτων κοινής αποδοχής για τις εξετάσεις αποτελεί τη μόνη ασφαλή οδό, που υπερβαίνει μικρότητες και εγωισμούς και μπορεί να εγγυηθεί την ομαλή διεξαγωγή των εξετάσεων, θέτοντας τις ανθρώπινες και τις συναδελφικές σχέσεις στη σωστή τους βάση. 
8. Να συμφωνήσουμε στο πλαίσιο αξιολόγησης και βαθμολόγησης των γραπτών των μαθητών /-τριών μας, για να είμαστε όσο γίνεται πιο αντικειμενικοί, δίκαιοι και αξιόπιστοι στην αξιολόγησή τους, αναγράφοντας, σαφώς, και σύμφωνα με τα προβλεπόμενα, τις μονάδες που λαμβάνει κάθε θέμα πάνω στη γραπτή φωτοτυπία, την οποία δίνομε στους μαθητές μας.
9. Να εφαρμόζουμε τα ισχύοντα με ευαισθησία και διακριτικότητα και για τους μαθητές/-τριες με μαθησιακές ανάγκες, καθώς και ειδικών περιπτώσεων.

10. Να φροντίζομε το είδος, το περιεχόμενο και η διατύπωση των ερωτήσεων στα φιλολογικά μαθήματα και ειδικότερα εκείνα της Αρχαίας Ελληνικής Γλώσσας και Γραμματείας, της  Νεοελληνικής Γλώσσας και της Νεοελληνικής Λογοτεχνίας να συνάδουν με τις αρχές του κειμενοκεντρικού προσανατολισμού. Φράσεις του τύπου ΄΄ Να εντοπίσετε και να καταγράψετε μέσα από το κείμενο…΄΄, ΄΄ ……, όπως διαφαίνεται/διαφαίνονται μέσα από το κείμενο…΄΄,΄΄…..Ποιο αποτέλεσμα θα είχε αυτή η αλλαγή για το εξεταζόμενο κείμενο ;΄΄ κ.λ.π. στη διατύπωση των θεμάτων υπηρετούν την κειμενοκεντρική προσέγγιση και προσανατολίζουν καλύτερα τους μαθητές μας για την εύρεση της ορθότερης απάντησης.
11. Το εξεταζόμενο κείμενο σε οποιοδήποτε φιλολογικό μάθημα θα πρέπει να έχει συνοχή και νοηματική αυτοτέλεια, ώστε οι μαθητές να μπορούν να το επεξεργαστούν με τη μεγαλύτερη δυνατή επιτυχία. 

12. Ας μην ξεχνάμε πως και, κατά τη διάρκεια των εξετάσεων, διδάσκουμε ήθος, με τη σωστή μας συμπεριφορά, την ισότιμη, δημοκρατική, μα πάνω απ’ όλα ανθρώπινη στάση μας προς όλους τους μαθητές.
ΕΝΔΕΙΚΤΙΚΕΣ ΕΓΚΥΚΛΙΟΙ ΚΑΙ ΦΕΚ ΠΟΥ ΘΑ ΠΡΕΠΕΙ ΝΑ ΕΧΟΜΕ ΥΠΟΨΗ ΜΑΣ

       



 Α. ΓΙΑ ΤΟ ΓΥΜΝΑΣΙΟ

        Για τον τρόπο αξιολόγησης των φιλολογικών μαθημάτων στο Γυμνάσιο ισχύει το Π.Δ.319/2000, χωρίς καμία αλλαγή, καθώς και η υπ’ αρ. πρωτ. 144963/Δ2 16-09-2015

Εγκύκλιος του ΥΠΕΠΘ με τίτλο : ΄΄Οδηγίες για τη διδασκαλία των θεωρητικών μαθημάτων Ημερήσιου και Εσπερινού Γυμνασίου για το σχ. έτος 2015-2016΄΄.
       Επίσης, σας υπενθυμίζω και πάλι ότι σας είχα αποστείλει παλαιότερα αναλυτικά ενδεικτικά παραδείγματα και σημειώσεις, τις οποίες μπορείτε να συμβουλευτείτε.
     Β. ΓΙΑ ΤΟ ΛΥΚΕΙΟ
Επίσημα έγγραφα, τα οποία θα πρέπει να λάβετε υπόψη σας, μέχρι  στιγμής, ανάμεσα στα άλλα, είναι τα παρακάτω :
1)  η υπ’ αρ. πρωτ. 1881/Δ2 20-11-2015  Εγκύκλιο του ΥΠΕΠΘ με τίτλο :
     ΄΄ Οδηγίες για τον τρόπο αξιολόγησης των μαθημάτων του Γενικού Λυκείου για το σχολ. έτος 2015-2016΄΄ , καθώς και

2) η υπ’ αρ. πρωτ. 63748/Δ2/14-04-2016 Εγκύκλιο του ΥΠΕΠΘ με τίτλο: 
   «Εξεταστέα ύλη προαγωγικών και απολυτηρίων εξετάσεων Γενικού Λυκείου»

3) το ΦΕΚ Β΄ 2139/ 5-10-2015 με τίτλο : 

΄΄Καθορισμός εξεταστέας ύλης των μαθημάτων για τις πανελλαδικές εξετάσεις που θα διενεργηθούν το 2016 με το καταργούμενο σύστημα εισαγωγής στην τριτοβάθμια εκπαίδευση για τους αποφοίτους Ημερήσιου Γενικού Λυκείου σχολικού έτους 2014−2015 και προηγούμενων ετών΄΄,
4)  το ΦΕΚ Β΄ 698 /16 -04- 2016 με τίτλο : 

« Διαδικασίες σχετικά με τις πανελλαδικές εξετάσεις Γενικού Λυκείου, με το σύστημα εισαγωγής στην τριτοβάθμια εκπαίδευση που θεσπίστηκε με το Ν.4186/2013 (ΦΕΚ 193 Α), όπως τροποποιήθηκε και ισχύει»
5) το ΦΕΚ Β΄  2647 /9 Δεκεμβρίου 2015 με τίτλο : 

«Πρόσβαση στην Τριτοβάθμια Εκπαίδευση υποψηφίων με τις Πανελλαδικές Εξετάσεις Γενικού Λυκείου του Ν. 4186/2013 (ΦΕΚ 193 Α΄/2013), όπως τροποποιήθηκε και ισχύει»,
6) η υπ’ αρ. πρωτ. Φ.251/ 177456 /Α5 Εγκύκλιο του ΥΠΕΠΘ με τίτλο: 
«Ενημέρωση μαθητών της τελευταίας τάξης ΓΕΛ σχολικού έτους 2015-2016 σχετικά με τα εξεταζόμενα μαθήματα σε πανελλαδικό επίπεδο. ΣΧΕΤ: 1. Ν. 4327/2015 (ΦΕΚ 50 Α’/14-05-2015) 2. Φ.253/85476 /Α5/2015 (ΦΕΚ 995 B’/29-05-2015) Υπουργική Απόφαση (ΑΔΑ:7ΣΩ6465ΦΘ3-Β1Κ) »,
7) η υπ’ αρ. πρωτ. Φ.151/ 170408 /Α5/ 26 - 10 -2015 με τίτλο: 
«Εισαγωγή στην Τριτοβάθμια Εκπαίδευση ατόμων που πάσχουν από σοβαρές παθήσεις το ακαδημαϊκό έτος 2016-2017»,
8) η υπ’ αρ. πρωτ.Φ4/59791/Δ4 08-04-2016 Εγκύκλιο του ΥΠΕΠΘ με τίτλο: 
« Οδηγίες για τον τρόπο αξιολόγησης των μαθημάτων όλων των τάξεων Ημερησίων και Εσπερινών Επαγγελματικών Λυκείωνγια το σχολικό έτος 2015-2016»
4) η υπ’ αρ. πρωτ. 159253/Δ2/09-10-2015 Εγκύκλιο του ΥΠΕΠΘ με τίτλο :

΄΄Διδακτέα ύλη και Οδηγίες για τη διδασκαλία των μαθημάτων της Α΄ τάξης του Ημερησίου Γενικού Λυκείου και των Α΄ και Β΄ τάξεων του Εσπερινού Γενικού Λυκείου για το σχ. έτος 2015-2016΄΄

4) το ΦΕΚ Β΄ 2671/10-12-2015, στο οποίο δημοσιεύτηκε η με αρ. πρωτ. 195321/Δ2/01-12-2015 Υ.Α με θέμα: Τροποποίηση της με αρ. πρωτ. 96080/Δ2/17-06-2015 (Β΄ 1186) Υπουργικής Απόφασης με θέμα «Καθορισμός εξεταστέας - διδακτέας ύλης των πανελλαδικά εξεταζόμενων μαθημάτων της Γ΄ τάξης του Γενικού Λυκείου για το σχολικό έτος 2015-2016» - Βλ. και  την υπ’ αρ. πρωτ. 195321/Δ2/ 01-12-2015 Εγκύκλιο του ΥΠΕΠΘ με τίτλο: 
Τροποποίηση της με αρ. πρωτ. 96080/Δ2/17-06-2015 (Β ́ 1186) Υπουργικής Απόφασης με θέμα : «Καθορισμός εξεταστέας - διδακτέας ύλης των πανελλαδικά εξεταζόμενων μαθημάτων της Γ ́ τάξης του Γενικού Λυκείου για το σχολικό έτος 2015-2016 »
5)  η υπ’ αρ. πρωτ. Φ3/163085/Δ4 /15-10-2015 Εγκύκλιο του ΥΠΕΠΘ με τίτλο: 
« Οδηγίες για τη διδασκαλία των μαθημάτων Γενικής Παιδείας και Επιλογής της Γ ́ τάξης Ημερήσιου και των Γ ́ και Δ ́ τάξεων Εσπερινού Επαγγελματικού Λυκείου για το σχολικό έτος 2015 - 2016»
6)  η υπ’ αρ. πρωτ. Φ3/163092/Δ4 15-10-2015 Εγκύκλιο του ΥΠΕΠΘ με τίτλο: 
« Οδηγίες για τη διδασκαλία των μαθημάτων Γενικής Παιδείας των A και Β ́τάξεων Ημερήσιου και Εσπερινού Επαγγελματικού Λυκείου για το σχολικό έτος 2015- 2016»
7)   η υπ’ αρ. πρωτ. Φ3/163092/Δ4 15 -10 - 2015 Εγκύκλιο του ΥΠΕΠΘ με τίτλο: 
« Οδηγίες για τη διδασκαλία των μαθημάτων Γενικής Παιδείας των A και Β ́ τάξεων Ημερήσιου και Εσπερινού Επαγγελματικού Λυκείου για το σχολικό έτος 2015 - 2016».
Επίσης, επειδή είχε τεθεί σχετικό ερώτημα συναδέλφου, σας υπενθυμίζω ότι μπορείτε να διατυπώσετε ερωτήσεις σύγκρισης ανάμεσα στο διδαγμένο και στο αδίδακτο κείμενο για το μάθημα των Κειμένων Νεοελληνικής Λογοτεχνίας, καθώς δεν αποκλείονται από τη διατύπωση των επίσημων οδηγιών οι ερωτήσεις σύγκρισης, εφόσον, όμως, έχετε εξασκήσει τους μαθητές σας, καθόλη τη διάρκεια της χρονιάς και σε τέτοιου είδους ερωτήσεις. Ας μην ξεχνάμε πως η δουλειά που έχει συντελεστεί μέσα στην τάξη, σε συνεργασία με τους μαθητές μας, αποτελεί πυξίδα και για τις τελικές εξετάσεις.
Τέλος, αξίζει να σημειώσομε πως δεν αρκεί, απλώς, να διεκπεραιώνουμε τις εργασίες μας  στο σχολείο, στο Βαθμολογικό ή στο Εξεταστικό Κέντρο, αλλά να αισθανόμαστε και όμορφα, ανθρώπινα, συναδελφικά, καθόλη τη διάρκεια των εξετάσεων και της διόρθωσης των γραπτών δοκιμίων των μαθητών, στηρίζοντας, βοηθώντας, συμπληρώνοντας ο ένας τον άλλο. Η ανθρώπινη προσέγγιση, η ουσιαστική συνάντηση ανθρώπου με άνθρωπο, η παιδαγωγική οπτική των χειρισμών και των αποφάσεών μας, η συνέπεια και η αυθεντικότητα των λόγων και των έργων μας ενισχύουν την αρμονία των διαπροσωπικών σχέσεων και εγγυώνται το επιθυμητό αποτέλεσμα, μέσα σε κλίμα αμοιβαίας κατανόησης, εμπιστοσύνης και αλληλοσεβασμού.  
 Εξετάσεις δε δίνουν μόνο τα παιδιά, αλλά και καθένας από εμάς. Η αξιοπρέπεια, η υπευθυνότητα, η ευπρέπεια, η ευγένεια, η αντικειμενικότητα, η ισότιμη και δίκαιη μεταχείριση προς όλους,  η εν γένει στάση μας, και σ’ αυτή τη φάση, συνιστούν ένα σύνολο αρχών και αξιών που δίνει νόημα στο έργο μας και περιεχόμενο στην ανθρωπιά μας !

           Υπό το πρίσμα αυτό, εύχομαι κάθε επιτυχία στη συλλογική μας προσπάθεια ! Είμαι στη διάθεσή σας για οποιαδήποτε περαιτέρω διευκρίνιση ή βοήθεια.
                                  ΚΑΛΟ  ΠΑΣΧΑ !

                                                                                                             Με τιμή, 

                                                                           η Σχολική Σύμβουλος Φιλολόγων

                                                                       της Π. Δ. Ε. Κρήτης, με έδρα τα Χανιά,

                                                                                     Ιωάννα Α. Ραμουτσάκη 
Xανιά, 21  – 4 - 2016


Αρ.Πρωτ: 383











 





Προς : τους φιλολόγους Γυμνασίων, Γενικών Λυκείων και ΕΠΑΛ Ν. Χανίων, αρμοδιότητας  Σχολικής Συμβούλου, Ιωάννας Α. Ραμουτσάκη





τους εκπαιδευτικούς παιδαγωγικής αρμοδιότητας  Σχολικής Συμβούλου, 


                             Ιωάννας Α. Ραμουτσάκη





Κοινοπ. : - Προς Περιφερειακό Δ/ντή Α/θμιας και Δ/θμιας Εκπ/σης της Περιφερειακής Δ/νσης Α/θμιας και Δ/θμιας Εκπ/σης Κρήτης





Προς τον Προϊστάμενο Επιστημονικής και Παιδαγωγικής Καθοδήγησης της Περιφερειακής Δ/νσης Α/θμιας και Δ/θμιας Εκπ/σης Κρήτης

































